Camera de Comerț și Industrie de la Chișinău a lansat Programul de sporire a capacităților managerilor "Republica Moldova- România".
Acest program se va desfășura în perioada martie – mai 2024 și este organizat în cooperare cu Camera de Comerț și Industrie Brașov. Obiectivul programului este de a consolida relațiile bilaterale comercial- economice și preluarea experienței sectorului privat al României.
În acest sens, Camera de Comerț și Industrie a Republicii Moldova planifică pentru anul 2024 mai multe activități împreună cu partenerii din România.
"România rămâne a fi principalul partener de dezvoltare al Republicii Moldova. De aceea, împreună cu partenerii noștri- CCI Brașov și Proiectul OPTIM, susținut de Guvernul Elveției și implementat de Helvetas, lansăm un program dedicat antreprenorilor și managerilor de IMM-uri din Republica Moldova, interesați să dezvolte relații comerciale cu companii din România sau să inițieze proiecte comune de afaceri. Invităm antreprenorii la acest program care va include două etape. Este vorba despre un program intensiv de instruire online cu experți calificați din România, pe subiecte ce țin de cercetarea pieței UE, identificarea partenerilor, canalelor de distribuție, reglementările Uniunii Europene, dar și despre o vizită la Brașov pentru a studia piața românească și a identifica potențiali parteneri de afaceri. Vizita de studiu va include organizarea unui forum de afaceri, întrevederi bilaterale de afaceri, vizite individuale sau de grup la companii românești, etc.", a declarat Sergiu Harea, președintele Camerei de Comerț și Industrie a R. Moldova.
Pentru înregistrare la programul respectiv, întreprinderile interesate sunt invitate să completeze formularul aici până pe data de 29 martie 2024.
Menționăm că România este principala piață de export pentru produsele din Republica Moldova, cu o cotă de aproximativ 25% în totalul exporturilor. De asemenea, România are o vastă experiență în procesul de integrare europeană, armonizarea legislației la Acquis-ul comunitar și accesarea fondurilor UE.